# மைசூரின் கலாச்சாரம்

## பண்டிகைகள்

### தசரா

தசரா என்பது கர்நாடக மாநிலத்தின் மாநில திருவிழாவாகும். இது நவராத்திரி ( நவ-ராத்ரி = ஒன்பது-இரவுகள்) என்றும் அழைக்கப்படுகிறது. இது 10 நாள் கொண்டாடப்படும் ஒரு திருவிழாவாகும். கடைசி நாள் விஜயதசமி என்பது தசராவின் மிகவும் புனிதமான நாளாகும். தசரா பொதுவாக செப்டம்பர் அல்லது அக்டோபர் மாதத்தில் வரும். புராணத்தின் படி, விஜயதசமி தீமைக்கு எதிரான உண்மையின் வெற்றியைக் குறிக்கிறது. மேலும் சாமுண்டீசுவரி என்ற இந்துக் கடவுள் மகிசாசுரன் என்ற அரக்கனைக் கொன்ற நாளாகும். மகிசாசூரன் என்பது மைசூர் என்ற பெயரில் இருந்து பெறப்பட்ட அரக்க வடிவமாகும்.  
தசரா பண்டிகைகளை முதன்முதலில் உடையார் மன்னர், முதலாம் ராஜா உடையார் (பொ.ச. 1578-1617) 1610 இல் தொடங்கினார். மைசூர் அரண்மனை தசராவின் 10 நாட்களிலும் தீபங்களால் அலங்கரிக்கப்படும். மைசூரில் சாமுண்டி மலையின் உச்சியில் அமைந்துள்ள சாமுண்டி கோயிலில் சாமுண்டீசுவரி தேவிக்கு உடையார் அரச தம்பதியினர் சிறப்பு பூஜை செய்வதன் மூலம் விழாக்கள் தொடங்குகின்றன. இதைத் தொடர்ந்து ஒரு சிறப்பு அரச சபை இருக்கும். பாரம்பரிய மைசூர் தலைப்பாகையை தர்பார் காலத்தில் அல்லது தசரா கொண்டாட்டங்களின் போது சடங்கு ஊர்வலத்தில் அரசர்கள் தலையில் அணிந்திருந்தனர். 1805 ஆம் ஆண்டில் மூன்றாம் கிருட்டிணராஜா உடையார் ஆட்சியின் போது, தசரா காலத்தில் மைசூர் அரண்மனையில் சிறப்பு தர்பார் கூடும் பாரம்பரியத்தை மன்னர் தொடங்கினார்; இதில் அரச குடும்ப உறுப்பினர்கள், சிறப்பு அழைப்பாளர்கள், அதிகாரிகள் மற்றும் மக்கள் கலந்து கொண்டனர். அரசர் மற்றும் அரசவையில் கலந்து கொண்ட ஆண்கள் தர்பார் உடை என்று அழைக்கப்படும் வழக்கமான உடையை அணிந்திருந்தனர். அதில் கருப்பு கால்சட்டை வெள்ளை கால்சட்டை மற்றும் கட்டாய மைசூர் தலைப்பாகை இருந்தது. உடையார் குடும்பத்தின் தற்போதைய வாரிசான யதுவீர் கிருஷ்ணதத்த சாமராஜா உடையார் தசராவின் போது ஒரு தனியார் தர்பாரை நடத்துவதால் இந்த பாரம்பரியம் இப்போது கூட தொடர்கிறது. மகாநவமி என்று அழைக்கப்படும் தசராவின் ஒன்பதாம் நாள் அரசரது வாளானது யானைகள், ஒட்டகங்கள் மற்றும் குதிரைகள் அடங்கிய ஊர்வலத்தில் எடுத்துச் செல்லப்பட்டு வழிபடுவது ஒரு நல்ல நிகழ்ச்சியாகும்.  
விஜயதசமி அன்று, பாரம்பரிய தசரா ஊர்வலம் (உள்நாட்டில் ஜம்பூ சவாரி என்று அழைக்கப்படுகிறது) மைசூர் நகரின் தெருக்களில் நடத்தப்படுகிறது. இந்த ஊர்வலத்தின் முக்கிய ஈர்ப்பு சாமுண்டீசுவரி தேவியின் சிலை ஆகும். இது அலங்கரிக்கப்பட்ட யானையின் உச்சியில் தங்க மண்டபத்தில் வைக்கப்பட்டு எடுத்து வரப்படுகிறது. இந்தச் சிலை ஊர்வலத்தில் எடுத்துச் செல்லப்படுவதற்கு முன்பு அரச தம்பதியர் மற்றும் பிற அழைப்பாளர்களால் வணங்கப்படுகிறது. வண்ணமயமான தோரணங்கள், நடனக் குழுக்கள், இசைக் குழுக்கள், அலங்கரிக்கப்பட்ட யானைகள், குதிரைகள் மற்றும் ஒட்டகங்கள் ஆகியவை மைசூர் அரண்மனையிலிருந்து தொடங்கி வன்னிமண்டபம் என்ற இடத்தில் முடிவடைகின்றன. அங்கு வன்னி மரம் வழிபடப்படுகிறது. மகாபாரதத்தின் புராணக்கதைகளின்படி, பாண்டவர்கள் தாங்கள் மறைந்து வாழ்ந்த ஒரு வருட காலத்தில் தங்கள் ஆயுதங்களை மறைக்க இம்மரம் பயன்படுத்தப்பட்டது.  
தசராவின் போது மற்றொரு முக்கிய ஈர்ப்பு மைசூர் அரண்மனைக்கு எதிரே உள்ள கண்காட்சி மைதானத்தில் நடைபெறும் தசரா கண்காட்சியாகும். இந்த கண்காட்சி தசராவின் போது தொடங்கி திசம்பர் வரை நடக்கிறது. உடைகள், பிளாஸ்டிக் பொருட்கள், சமையலறைப் பொருட்கள், அழகுசாதனப் பொருட்கள் மற்றும் சாப்பிடக்கூடிய பொருட்கள் போன்ற பல்வேறு பொருட்களை விற்பனை செய்யும் கடைகள் அமைக்கப்படுகின்றன. அவை கணிசமான எண்ணிக்கையிலான மக்களை ஈர்க்கின்றன. மக்களுக்கு பொழுதுபோக்கு அளிக்க ஃபெர்ரிஸ்-வீல் போன்ற இடங்களைக் கொண்ட ஒரு விளையாட்டுப் பகுதியும் உள்ளது. பல்வேறு அரசு நிறுவனங்கள் தாங்கள் மேற்கொண்ட சாதனைகள் மற்றும் திட்டங்களை குறிக்க அரங்கங்கள் அமைக்கின்றன.  
தசராவின் அனைத்து 10 நாட்களிலும், மைசூர் நகரைச் சுற்றியுள்ள அரங்குகளில் பல்வேறு இசை மற்றும் நடன நிகழ்ச்சிகள் நடத்தப்படுகின்றன. இந்த நிகழ்வில் இந்தியா முழுவதும் உள்ள இசைக்கலைஞர்கள் மற்றும் நடனக் குழுக்கள் நிகழ்ச்சிக்கு அழைக்கப்படுகிறார்கள். தசராவின் போது மற்றொரு ஈர்ப்பு "மல்யுத்த-போட்டி" ஆகும். இது இந்தியா முழுவதிலும் இருந்து மல்யுத்த வீரர்களை ஈர்க்கிறது.